स्टेट बैंक को होगी 7,900 करोड़ रुपये की जरूरत  
एसबीआई ने कहा कि आरबीआई के दिशानिर्देशों के अनुसार उसे अपने पूंजी आधार को 8 प्रतिशत के स्तर पर रखने के लिए 7,900 करोड़ रुपये की जरूरत होगी।
देश के सबसे बड़े बैंक भारतीय स्टेट बैंक ने बृहस्पतिवार को कहा कि रिजर्व बैंक के दिशानिर्देशों के अनुसार उसे अपने पूंजी आधार को आठ प्रतिशत के स्तर पर रखने के लिए 7,900 करोड़ रुपये की आवश्यकता होगी।  बैंक के प्रबंध निदेशक और मुख्य वित्तीय अधिकारी दिवाकर गुप्ता ने कहा टियर एक पूंजी को आठ प्रतिशत पर रखने के लिये बैंक को 7,900 करोड़ रुपये की आवश्यकता होगी। उन्होंने कहा कि सरकार द्वारा बैंक में पूंजी डाले जाने से बैंक को अपनी टियर एक पूंजी बढ़ाने में मदद मिलेगी।  भारतीय उद्योग परिसंघ द्वारा आयोजित बैंकिंग सम्मेलन में संवाददाताओं से बातचीत में गुप्ता ने कहा जब तक सरकार बैंक में पूंजी उपलब्ध नहीं कराती है, तब तक स्टेट बैंक की टियर एक पूंजी 7.6 प्रतिशत से लेकर 7.8 प्रतिशत के दायरे में रहेगी।  हालांकि, उन्होंने कहा कि सरकार ने अब इस बारे में स्पष्ट संदेश दे दिया है कि वह बैंक को पूंजी उपलब्ध करायेगी। एक सवाल पर उन्होंने कहा हालांकि सरकार की तरफ से इस बारे में अभी तक कोई औपचारिक सूचना उन्हें नहीं मिली है। बैंक से ऋण उठाव के बारे में पूछे जाने पर उन्होंने कहा इसमें कुछ सुस्ती है। हालांकि इस संबंध में अधिक ब्योरा नहीं दिया।